google/wiki40b huggingface dataset:
Theresienstadt konsentrasjonsleir

Theresienstadt konsentrasjonsleir var en konsentrasjonsleir som ble opprettet av det nasjonalsosialistiske Tysklands sikkerhetspoliti Gestapo i det nåværende Tsjekkia ved den lille byen Theresienstadt (på tsjekkisk Terezín), en festningsby bygget mellom 1780 og 1790 av Maria Teresia. Byen ligger omtrent 62 km nord for Praha ved elvene Elben og Eger (Ohre). Leiren var ikke egentlig en konsentrasjonsleir, men en ghetto og en samlings- og transittleir for deportasjoner videre til utryddelsesleirene i Auschwitz sør i Polen.

Tidlig historie

Theresienstadts historie går tilbake til 1780, da den ble bygget som et fort på hver side av elven Eger i keiserriket Østerrike. Fortet kom aldri til å få noen funksjon i krigssammenheng, men ble brukt som fengsel under første verdenskrig. Her satt mange berømte krigsfanger, blant annet Gavrilo Princip, som drepte Franz Ferdinand og var en indirekte grunn til at første verdenskrig startet.

Andre verdenskrig

Den 10. juni 1940 overtok Gestapo Theresienstadt og gjorde om fortet til et fengsel. I november 1940 gjorde de byen om til en inngjerdet ghetto for jøder. Funksjonen til ghettoen var å få omverdenen til å tro at jødene levde et idyllisk liv. Sannheten var at dette var en by som tidligere hadde 7 000 innbyggere, nazistene klarte på det meste å presse inn 50 000 jøder.
I tysk propaganda ble ghettoen i Theresienstadt brukt for å motbevise ryktene om massedrapene på jødene. Den 23. juli 1944 kom det en inspektør fra det danske røde kors og en representant fra utenriksdepartementet. De skulle undersøke om jødene hadde det så ille som det ble framstilt.
Besøket var nøye planlagt fra nazistenes side, jødene måtte pusse opp fasader, lage en park, opprette en skole og bedre tilstanden for de syke. Dette gjorde at områdene i ghettoen så flotte og nye ut. Det ble også sørget for at flesteparten av jødene var fraværende under omvisningen, disse ble sendt til Auschwitz. Nazistene sørget også for at det ble opprettet en barneopera (Brundibar) med jødiske barn som skuespillere og sangere.
Det ble senere laget en film om hvor godt de jødiske fangene angivelig hadde det. I en bestemt scene i filmen satt barn og spiste ansjos. Da opptakene var ferdige og kameraene ble lagt ned, tok vaktene fisken fra de sultne barna. Mange av dem som deltok i filmen, ble senere deportert til Auschwitz.

Statistikk

Omkring 144 000 jøder ble sendt til Theresienstadt under andre verdenskrig. Av disse døde ca. en fjerdedel (33 000) i leiren. De fleste døde av stress, sult og sykdom, spesielt tyfus. Denne sykdommen har lett for å spre seg og utvikle seg til en epidemi hvis mennesker bor for tett på hverandre. Ca 88 000 ble sendt til Auschwitz og andre utryddelsesleirer. Ved slutten av krigen var det 19 000 overlevende igjen i leiren.
Det påstås ikke at gassing fant sted i Theresienstadt.
Av de mange jødene som var internert i Theresienstadt, var en gruppe danske jøder. De ble reddet av de hvite bussene og brakt til Sverige i april 1945.
Spelemann på taket

Spelemann på taket (engelsk: Fiddler on the Roof) er en av de mest kjente scene- og filmmusikaler, med musikk av Jerry Bock. Den hadde première på Broadway 22. september 1964. Den norske gjendiktningen er gjort av Hartvig Kiran.
Historien er basert på Tevye og hans døtre eller Melkemannen Tevye av den russisk-jødiske forfatteren Sholem Aleichem el. Sjolom-Alejkhem (oppr. Sholem Naumovich Rabinovich) som ble utgitt posthumt i 1949. Denne boken er den mest kjente folkelivsskildring fra den jødiske fromhetsretning chassidismen.
Musikalen er satt opp flere ganger i Norge. Den nationale scene i Bergen var først ute i 1967. Før Det Norske Teatret fulgte opp i 1968 med sin oppsetning under musikalsk ledelse av Egil Monn-Iversen og Kai Angel Næsteby, med Lasse Kolstad og Sølvi Wang. Det norske teatrets oppsetning ble en så stor suksess at forestillingen ble satt opp med de samme hovedrolleinnehaverne i 1987.
Den var også satt opp på Den Nationale Scene i Bergen i 1988, med Helge Jordal i hovedrollen. Samme år ble den også satt opp på Trøndelag Teater med Ola B. Johannesen/Yngvar Fearnley i hovedrollen. Senere har den blitt satt opp blant annet på Oslo Nye Teater i 2007 (med blant annet Dennis Storhøi og Alexander Rybak), Agder teater i 2010 og Det norske teatret i 2014.
Vindgap

Vindgap beskriver et geografisk terreng der vinden som passerer gjennom endrer lufttrykk og vindstyrke, og skaper erosjon. Dette oppstår vanligvis i dalfører der luft blir presset inn i en trangere fjellmorfologi. Kunstig kan vindgap for eksempel skje der luft på den ene siden av en tunnel er betydelig sterkere enn inne i selve tunnelen. Ofte blir slike landskap dannet av at en elvedal blir tørrlagt.
International Young Democrat Union

Organisasjon

Organisasjonen ble grunnlagt i 1991. En organisasjon med samme navn eksisterte fra 1981, men opphørte.
IYDU har over 100 medlemsorganisasjoner fra over 80 land, hvorav enkelte kun har observatørstatus.
International Young Democrat Union er tilknyttet International Democrat Union (IDU). Moderorganisasjonen IDU, ble stiftet i 1983 og er en organisasjon av over 80 sentrum-høyre-partier. Blant medlemmene som stiftet IDU var Storbritannias statsminister Margaret Thatcher, daværende visepresident i USA George H.W. Bush, borgermester i Paris og senere fransk president Jacques Chirac og Tysklands forbundskansler Helmut Kohl.
Grunnkretser i Porsanger kommune

Grunnkretser i Porsanger kommune er delområder og grunnkretser som seksjonerer Porsanger kommune, Finnmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Store Nordiske Konversations-Leksikon

Store Nordiske Konversations-Leksikon er et nordisk leksikon på dansk med ca. 5000 kunstbilag og illustrasjoner i 26 bind. Leksikonet ble utgitt mellom 1916  og 1924 i København og Oslo, under redaksjon av P.A. Rosenberg og E. Amundsen.
Atle

Etymologi

Atle er dannet av det gotiske ordet atta, «far», med en bøyning som angir forminskelse. Den norrøne varianten av navnet var Atli. Se også hunernavnet Attila.
Atl er en norsk dialektform av navnet. Atl er også et indiansk navn brukt i Peru, med betydningen «vann».
Tukchang

Administrativ inndeling

Distriktet er delt inn i ni dong (nabolag).
Tverlandet naturreservat

Tverlandet naturreservat ligger mellom Ilstad og Godøynes på Tverlandet i Bodø kommune i Nordland. Naturreservatet har et areal på 1 047 dekar, hvorav 611 dekar sjøareal. Området er vernet for å ivareta et verdifullt kystområde, med det naturlig tilknyttede plante- og dyreliv.
Stella Polaris (teater)

Stella Polaris er en norsk friteatergruppe som ble dannet i 1985 av Per Spildra Borg og Merete Klingen. Stella Polaris arbeider med opplevelsesteater bygd på gjøgling, historiefortelling og omreisende forestillinger med elementer fra middelalderens karnevalistiske opptog. Stella Polaris har opptrådt på en rekke festivaler og arrangementer, blant annet OL på Lillehammer, 1000 års feiringen i Oslo og Spellemannprisen 2002. Stella Polaris har base på Fossnes Senter i Stokke kommune i Vestfold.
Norsk dukat

Norsk dukat ble preget i Kristiania i 1660/70-årene.  Dette er den eneste gullmynten som ble preget i Norge før gullstandarden ble innført i 1874. 
Dukaten ble preget etter mønster fra den venetianske dukaten. I Norge ble den utmyntet under kong Fredrik III  og Kristian V i verdiene 4 dukat, 3 dukat, 2 dukat, dukat og 1/2 dukat.
Stuttgart-Stammheim

Stammheim er den nordligste bydelen i Stuttgart. Bydelen er boligområde preget av gamle villakvartaler såvel som moderne områder med omkring 12 000 innbyggere. Den tidligere selvstendige kommunen Stammheim ble innlemmet i Stuttgart 1. april 1942, og fikk status som egen bydel i 1956. Ved nyinndelingen i 2001 ble distriktet Stammheim delt i to forvaltningsområder: Stammheim-Mitte og Stammheim-Süd.

Stammheim-fengselet (Justizvollzugsanstalt)

Stammheim er særlig blitt kjent for Stammheim-fengselet, eller Justizvollzugsanstalt Stuttgart-Stammheim. Det ble bygget i 1963 med datidens mest moderne sikkerhetsteknologi. En rekke RAF-terrorister satt i dette høysikkerhetsfengselet, hvor de gjennomførte et spektakulært masseselvmord.
Christopher Hörl

Sesongen 2009/10

Hörl deltok i det østerrikske juniormesterskapet i alpint i 2010, og kom der på 17.-plass i slalåm. I det østerrikske mesterskapet for senior kom han på 43.-plass i storslalåm.

Sesongen 2010/11

I det østerrikske mesterskapet i 2011 i Saalbach kom han på 41.-plass i utfor og 50.-plass i super-G. Han fullførte ikke slalåm- og storslalåmrennet.

Sesongen 2011/12

I januar 2012 kom han på 64.-plass i super-G under det østerrikske juniormesterskapet i alpint, og i mars kom han på 14.-plass i utfor. I seniormesterskapet kom han på 36.-plass i super-G. Han deltok også i det tyske mesterskapet, der han kom på 19.-plass i utfor i juniorklassen, og i seniorklassen kom han på 13.-plass i super-G, 16.-plass i utfor og 34.-plass i superkombinasjonen.

Sesongen 2012/13

Han deltok i Europacupen i alpint 2012/13, og fikk der en 13.-plass som beste enkeltresultat. Han fikk til sammen 25 poeng i europacupen som holdt til 160.-plass sammenlagt. Aleksander Aamodt Kilde vant europacupen denne sesongen, med 721 poeng. Han deltok i det slovenske mesterskapet i alpint 2013, og kom der på ellevteplass i utfor, både i junior- og seniorklassen. I storslalåm kom han på 22.-plass i seniorklassen. Han deltok også i utfor under det tyske mesterskap i alpint, og endte der på 14.-plass i juniorklassen og 20.-plass i seniorklassen.

Sesongen 2013/14

Hörl fikk sin første pallplassering i europacupen i alpint 21. desember 2013. Han kom da på andreplass i utfor i Madonna di Campiglio i Italia, kun slått av Marc Gisin. Dette bidro til at han kom på 58.-plass i Europacupen i alpint 2013/14 sammenlagt, med 157 poeng.
I det østerrikske juniormesterskapet i alpint 2014 kom han på 33.-plass i superkombinasjonen, femteplass i super-G og 39.-plass i storslalåm. I det østerrikske seniormesterskapet kom han på 43.-plass i superkombinasjonen, og 12.-plass i super-G og utfor. I april deltok hun i det slovenske mesterskapet, der hun kom på 13.-plass i super-G og 23.-plass i superkombinasjonen.

Sesongen 2014/15

I Europacupen i alpint 2014/15 fikk han en 16.-plass og en 17.-plass som beste enkeltresultater, og han endte på 133.-plass sammenlagt med 39 poeng. I det østerrikske juniormesterskapet kom han på niendeplass i super-G.

Sesongen 2017/18

Fra sesongen 2017/18 konkurrerte han for Moldova. Hörl deltok i det tsjekkiske mesterskapet i alpint i januar 2018, og vant der både super-G i utfor.
Han representerer Moldova under Vinter-OL 2018.
VK

VK, tidligere kjent som VKontakte (på russisk: Вконтакте) er et russisk nettsamfunn som har oppnådd stor popularitet i den russiskspråklige delen av verden. Her kan brukere registrere seg med navn, bilde, interesser og annen informasjon. Nettstedet ble lansert av Pavel Durov i 2006 og hadde i 2013 over 200 millioner brukerkontoer og et gjennomsnitt på rundt 45 millioner daglige besøkende.
VK ble raskt populært i den russiskspråklige delen av verden og allerede i 2007 passerte de en millioner brukerkontoer. I februar 2013 passerte de 200 millioner brukerkontoer og hadde et gjennomsnitt på 45 millioner besøkende. Det var i april 2013 det nest mest besøkte nettstedet i Russland og lå på 24.-plass over verdens mest besøkte nettsteder. VK har av enkelte blitt omtalt som «den russiske varianten av Facebook».
I 2011 flyttet de fra et russisk til et internasjonalt domene, og endret samtidig navn fra VKontakte til VK.
Beechwood-demningen

Beechwood-demningen  er en demning med et vannkraftverk på elva Saint John River i provinsen New Brunswick i Canada. Det har en installert produksjonskapasitet på 113 MW fordelt på 3 omtrent like store turbiner. Anlegget ble utbygd i 1955. Operatør er energiselskapet New Brunswick Power (New Brunswick System Operator).
SingStar Svenska Hits

SingStar Svenska Hits er den svenske versjonen av SingStar Norske Hits til Sonys PlayStation 2. Spillet ble sluppet i august 2005. Spillet bruker mikrofonene til PlayStation 2, og er også kompatibelt med Eyetoy.
Vindalsåsen

Historie

Historien til Vindalsåsen er mangelfull. Dagens Vindalsåsen hadde tilknytning til Gjemsø kloster og klosterets vintrær lå sannsynligvis nettopp i Vindalsåsen, eller "Vindalen" som den den dengang ble omtalt som. Gjemsø kloster eide "Vindalen" og slik sett strekker historien til Vindalsåsen seg helt tilbake til 1600-tallet.
En historisk vei/sti går på baksiden av Vindalsåsen fra Voldsveien og ned til Vindalskroken. Denne var trolig en viktig vei fra Skien til resten av Telemark. Den ble sannsynligvis brukt av klosteret for å komme til deres eiendommer i Solum.
Dagens bebyggelse består stort sett av villaer fra 70-tallet. På enkelte tomter er nye villaer oppført som på toppen av Vindalsåsen, nedenfor lekeplassen i Vindalsringen og i Vindalskroken.
Skien kommune har en reguleringsplan for Vindalsåsen der det åpnes for ny bebyggelse mellom Vindalsåsen og Vindalskroken. Telemark fylkeskommune la ut 17 boligtomter over 29 mål i Vindalsåsen for salg i 2006. Tomtene ble solgt under ett til en entreprenør. Byggestart er uklart. Området er i dag skogbevokst, men det er ferdig regulert til boligområde. Utbyggeren/entreprenør må ta hele jobben med å anlegge veier og føre fram annen infrastruktur.
Tidligere eide fylkeskommunen store eiendommer. De ble blant annet brukt som et lokkemiddel innen rekruttering av personell. Men med nedbygging av fylkeskommunen, først gjennom sykehusreformen og så gjennom omleggingen av barnevernet, er fylkeskommunens stab blitt redusert. Nå er det å kunne tilby boligtomter ikke lenger en del av fylkeskommunens personalpolitikk. Flere områder som er blitt til boligeiendommer er solgt ut. Det gjelder blant annet Bakkane gård. Området i Vindalsåsen er det siste som fylkeskommunen eide.
I august 2007 ble byggeplanen lagt ut for offentlig ettersyn. Hensikten med planforslaget er å legge til rette for boligbygging med noe høyere utnytting enn det gjeldende reguleringsplan fra 30 år tilbake.
Det opprinnelige feltet er regulert til bolig- og friareal i reguleringsplan for Vindalsåsen Øst, godkjent 1965. Feltet er på ca. 29 daa. og består av 17 boligtomter, areal for veger, gangstier, naturlekeplass. Feltet er relativt flatt, beliggende mellom skog og eksisterende boligfelt og med gode solforhold.
Bethelium

Utseende

Små til middelsstore, avlange, blanke, lyst brunlige trebukker med gule flekker på dekkvingene.  Antennene er noe lengre enn kroppen. Pronotum er rundet, bredest litt foran midten, dekkvingene jevnbrede. Lårene er klubbeformede, leggene ganske tynne.

Utbredelse

Slekten er utbredt i Australia og på Ny-Guinea.
UTC−09.00

UTC−09.00 er et belte av tidssoner som ligger ni timer etter standardtiden UTC. I 2008 omfattet UTC−09.00 følgende områder:
Sivil klareringsmyndighet

Bakgrunn

SKM ble opprettet etter at Stortinget i 2016 vedtok en endring i sikkerhetsloven om reduksjon i antall klareringsmyndigheter. Dette medførte at 25 tidligere klareringsmyndigheter ble avviklet og samlet i den nye sivile klareringsmyndigheten. Opprettelsen av en slik myndighet var i tråd med sikkerhetsutvalgets ønske om å i hovedsak ha én klareringsmyndighet i sivil sektor og én klareringsmyndighet i forsvarssektoren. Henholdsvis SKM i sivil sektor og FSA i forsvarssektoren. 
Formålet med opprettelsen av SKM var å øke kvaliteten og effektiviteten hos klareringsmyndighetene for å bidra til økt rettssikkerhet for den enkelte gjennom en mer enhetlig praksis, samt å øke tilliten til klareringsinstituttet hos allmennheten generelt. Behovet for en sentral klareringsmyndighet kom også på bakgrunn av at kompleksiteten i klareringssaker var økende og fordi det stadig måtte stilles større krav til klareringsmyndighetenes kompetanse. 
Etableringen ble omtalt som en milepæl for arbeidet med personellsikkerhet i Norge av daværende justis- og beredskapsminister, Tor Mikkel Wara.

Sikkerhetsklarering i sivil sektor

For anmodninger om sikkerhetsklareringer og adgangsklareringer i sivil sektor skal SKM i henhold til sikkerhetsloven gjennomføre en personkontroll av personen som er anmodet sikkerhetsklarert. Kontrollen skal omfatte opplysninger personen gir om seg selv. I denne sammenheng er vedkommende lovpålagt å gi korrekte opplysninger. Personkontrollen skal også omfatte andre opplysninger som klareringsmyndigheten sitter med og opplysninger fra relevante registre. Den kan også omfatte opplysninger fra andre kilder, slik som offentlige myndigheter, tjenestesteder, arbeidsplasser eller andre referanser. I følge sikkerhetsloven § 8-4 kan en person bare klareres dersom det ikke finnes rimelig grunn til å tvile på at personen er sikkerhetsmessig skikket. I vurderingen skal det legges vekt på forhold som er relevante for personens pålitelighet, lojalitet og dømmekraft i forbindelse med behandling av gradert informasjon og tilgang til skjermingsverdige objekter og infrastruktur.
Dock Sud gasskraftverk

Dock Sud gasskraftverk er et gasskraftverk i provinsen Buenos Aires i Argentina. Det har en installert produksjonskapasitet på 775 MW, fordelt på tre turbiner. Anlegget ble påbegynt i 1995, og stod ferdig i 2000. Brenselkilden er naturgass.
Zeitschrift für geschichtliche Rechtswissenschaft

Zeitschrift für geschichtliche Rechtswissenschaft var et innflytelsesrikt tysk rettsvitenskapelig tidsskrift. Det ble grunnlagt i 1814 og ble avsluttet med bind 15 i 1848/1850.
Tidsskriftet ble utgitt av Friedrich Carl von Savigny og Karl Friedrich Eichhorn, og senere også A. A. F. Rudorff, og var sentralt innen den historiske rettsvitenskapelige skolen.
Tidsskriftets tradisjon videreføres idag av Savigny-stiftelsens Zeitschrift für Rechtsgeschichte.
Europamesterskapet i bryting

Europamesterskapet i bryting ble arrangert første gang i 2005 i Varna, og arrangeres hvert år. Mesterskapet ble egentlig opprettet i 1911, men frem til 2005 ble det holdt separate mesterskap for hver brytestil.
Københavns Universitet Amager

Københavns Universitet Amager, forkortet KUA, er Københavns Universitets bygninger på Njalsgade på Amager. Her ligger størstedelen av Det Humanistiske Fakultet. Området utvikles til Søndre Campus, som i tillegg til KUA også omfatter Institut for Tværkulturelle og Regionale Studier i Snorresgade 500 m vest for KUA.
Bygningene ligger langs Njalsgade med metrostasjonen Islands Brygge mot vest og Bikuben-Kollegiet, Forbrugerstyrelsen og Amagerfælledvej mot øst. Området var opprinnelig Amager Fælled, ble deretter regnet som en del av Islands Brygge, men er nå den aller nordligste del av den nye bydelen Ørestad. I tillegg til Bikubenkollegiet ligger de markante nye bygningene Tietgenkollegiet, IT-Universitetet og DR Byen mot syd. Langs Njalsgade nord for KUA ligger den såkalte Moskegrunden og restene av Faste Batteri.
Uaru

Akvaristikk

Dette er rolige fisk som krever god filtrering og utskifting av vannet. De holder seg helst i små grupper. På grunn av størrelsen bør de holdes i akvarier på 500 liter eller mer.
De foretrekker en pH mellom 5,5 og 7,4 og en temperatur på 26-30 grader. De tar det meste av fôr som de blir tilbudt.
Biljard under Asialekene 2010

Biljard under Asialekene 2010. Biljard var en av sportene under de sekstede Asialekene som ble arrangert i Guangzhou i Kina. Det var fjerde gangen som biljard var med på programmet i Asialekene. Turneringene ble avviklet 13. til 20. november 2010. Alle tapende semifinalister fikk bronsemedaljer. Det var i alt ti turneringer, seks for menn og fire for kvinner. 191 utøvere fra 28 nasjoner deltok.
John Parke Custis

Barndom

Daniel Parke Custis var sønn av en velstående plantasjeeier, og Martha Dandridge Custis, han var mest sannsynlig født i plantasjen Det hvite hus, foreldrenes plantasje ved Pamunkey River i New Kent County, Virginia.
Etter sin fars død i 1757 arvet han nesten av 18 000 acre (73 km²) land og om lag 285 slaver . I januar 1759 giftet hans mor giftet seg med George Washington. Washingtons oppdro ham og hans yngre søster, Martha (Patsy) Parke Custis (1756-1773) på Mount Vernon. Washington ble hans verge, og administrator av Custis Estate. Ved  hans søsters død i 1773, sytten år gammel, ble Custis den eneste arving av Custis' eiendom.
Jacky var et urolig, lat og selvstendig barn. Han hdde ingen interesse for sine studier.

Død

Custis tjenstgjorde som adjutant  for Washington under beleiringen av Yorktown. Imidlertid, Custis fikk  camp fever (tyfus eller en lignende sykdom) i Yorktown. Kort tid etter overlevering av Cornwallis døde Custis 5. november 1781, i New Kent County i Eltham, i hjemmet til oberst og fru Burwell Bassett, svoger og søster av Martha Washington. Han ble gravlagt i familiens grav i nærheten av Queen 's Creek i York County, i nærheten av Williamsburg, Virginia.
Med Custis' alt for tidlig død, 26 år gammel sendte hans enke  sine to yngste barn (Eleanor og George) til Mount Vernon til å bli oppdratt av Washingtons. I 1783 giftet hun seg med Dr. David Stuart fra Alexandria, Virginia. De fikk  16 barn.
Selv om Custis var blitt godt etablert i Abingdon, hans økonomiske forverret på grunn av hans dårlige forretnigsmessige dømmekraft og skattlegging unde krigenEtter hans død i 1781, tok det administratorene av Custis Estate mer enn et tiår på å sluttforhandle den transaksjonen om Custis' kjøp av Abingdon. Fordi han døde med insovent, ble hans eiendom ikke fullstendig oppgjotdt før 1811 da hans enke dde. Hans fire barn arvet mer enn 600 slaver.
En del av Abingdons eiendom er nå Ronald Reagan Washington nasjonale lufthavn På den tiden da han kjøpte Abingdon, kjøpte Custis også den nærliggende eiendommen, som etter hans død ble Arlington Plantasjen og senere, Arlington National Cemetery.
Moldovas nasjonalbank

Moldovas nasjonalbank (moldovsk: Banca Națională a Moldovei, engelsk: The National Bank of Moldova) er sentralbanken i Moldova.

Historie

Moldova fikk sin uavhengighet fra Sovjetunionen 27. august 1991. Tidligere samme år, 4. juni, ble sentralbanken etablert, på basis av den sovjetiske statsbanken, Gosbank. 11. juni vedtok regjeringen Sentralbankloven, og 12. juni Lov om banker og bankvirksomhet.
I 1993 fikk Moldova sin egen valuta, moldovsk leu ble innført 29. november dette året. Dette, sammen med andre tiltak for å redusere inflasjonen, gjorde at landet fikk bedre kontroll på inflasjonen. Mens den i 1993 var over 2700 % var den i 1994 nede i 104 % og i 1995 23,8 %.
I 1995 vedtok det moldovske parlamentet et nytt lovverk; Lov om Moldovas nasjonalbank og Lov om finansinstitusjonene. Førstnevnte lov sikrer sentralbankens uavhengighet, men underlegger den regjeringen i forhold til rapportering.
Fra 1. juli 2004 kom landets innskuddsgarantifond i gang, dette gir sikkerhet for om lag 90% av personlige innskudd. Alle bankene i landet er pliktig til å delta i dette samarbeidet. I 2006 innførte Moldova AIPS – automated interbank payment system, et sanntids betalingssystem mellom bankene.
I 2009 innførte BNM en ny strategi innen pengepolitikk; inflasjonsstyring (inflation targeting). Denne ble implementert fra 2010, og definerte 5 % inflasjon (± 1%) som mål. For 2012 var målet 5% ± 1%.

Sentralbanksjef

Pr mai 2014 er Dorin Drăguţanu sentralbanksjef, han har hatt denne stillingen siden november 2009. Første visesentralbanksjef er Marin Moloşag.
NM i kombinert 2018

NM i kombinert 2018 var en del av Norgesmesterskapet på ski 2018 og ble avholdt i to deler.
Første del ble arrangert fra 16. til 19. november 2017, med hopp i Midtstubakken i Oslo og langrenn på Beitostølen.
Andre del ble arrangert 6. og 7. april 2018 i samarbeid med Trysilgutten.
Rosenvænget

Rosenvænget er et villakvarter på Østerbro i København og antakelig Danmarks eldste villakvarter anlagt fra 1857. Kvarterets utstrekning begrenses omtrent av gatene Rosenvængets Sideallé, Holsteinsgade, Livjægergade, Næstvedgade, Strandboulevarden, Nordre Frihavnsgade og Ved Vænget.
Villaene i området var tegnet av tidens beste arkitekter og avspeilet skiftet i arkitekturen fra klassisisme til historisme. Blant arkitekter kan nevnes Johan Daniel Herholdt, Harald Drewsen, H.C. Stilling, M.G. Bindesbøll, Vilhelm Dahlerup og Ferdinand Meldahl. I en senere periode valgte kongelig bygningsinspektør Kaj Gottlob å bo og ha sitt arkitektkontor i kvarteret i villaen Rosenvængets Hovedvej 29.